Έντουαρντς: Ο Τζόν Κέρρυ ηθικός και αποφασιστικός ηγέτης στο πλευρό του κάθε Αμερικανού - 2004-07-29
δήλωσε στην ομιλία του στο συνέδριο του Δημοκρατικού κόμματος στη Βοστώνη.
Το εγκώμιο του προεδρικού υποψηφίου των Δημοκρατικών, Τζον Κέρρυ, έπλεξε ο υποψήφιος του μεγάλου αυτού κόμματος για την αντιπροεδρία των ΗΠΑ, Τζον Έντουαρντς, σε ομιλία που απηύθυνε μέσα σε ατμόσφαιρα μεγάλου ενθουσιασμού στο εκλογικό συνέδριο της Βοστώνης. Ηθικό, αποφασιστικό και σθεναρό, χαρακτήρισε ο γερουσιαστής Έντουαρντς τον γερουσιαστή Κέρρυ, που θα ηγηθεί του ψηφοδελτίου των Δημοκρατικών στις εκλογές του Νοεμβρίου εναντίον του Ρεπουμπλικανού αντιπάλου του και νυν προέδρου των ΗΠΑ, Τζώρτζ Μπούς. Ο κ. Έντουαρντς, που διακόπτονταν τακτικά από χειροκροτήματα και επευφημίες από μέρους των 4.500 εκλεκτόρων που είχαν κατακλύσει την αίθουσα του συνεδρίου, υπενθύμισε ότι ο Τζον Κέρρυ προωθεί ένα θετικό και αισιόδοξο σχέδιο που θα βάλει την Αμερική στο σωστό δρόμο. Το όραμα μας, τόνισε, είναι να δημιουργήσουμε μια ενωμένη Αμερική στην οποία όλοι οι πολίτες θα είναι ίσοι ο ένας με τον άλλο και δεν θα διχάζονται από φυλετικές και άλλες διαφορές. Χρειάζεται οπωσδήποτε να επιτευχθεί αυτός ο στόχος, είπε ο κ. Έντουαρντς, ιδιαίτερα τώρα που η Αμερική διέρχεται περίοδο πολέμου στο εξωτερικό. Κανένας, συνέχισε, δεν θα ξεχάσει τις φοβερές εικόνες που ζήσαμε στις 11 Σεπτεμβρίου του 2001, με τους δίδυμους πύργους στη Νέα Υόρκη να περικυκλώνονται από φλόγες και να καταρρέουν. Και μας έχει όλους λυπήσει αφάνταστα η απώλεια των σχεδόν τριών χιλιάδων που έχασαν τόσο τραγικά τη ζωή τους εκείνη την ημέρα. Χρειάζεται, τόνισε ο κ. Έντουαρντς, να κάνει η Αμερική περισσότερο αγώνα κατά της τρομοκρατίας για την προστασία των πολιτών της. Μαζί με τον Τζον Κέρρυ θα κάνουμε ότι μπορούμε για να διασφαλίσουμε ότι τίποτα τέτοιο δεν θα ξανασυμβεί στις ΗΠΑ. Θα ξαναχτίσουμε ισχυρές συμμαχίες, θα ενισχύσουμε την εσωτερική ασφάλεια και θα χρησιμοποιήσουμε πάντα τη στρατιωτική ισχύ μας για την προστασία του Αμερικανικού λαού. Το μήνυμα μας προς την Αλ Κάιντα και όλους τους τρομοκράτες, είπε ο κ. Έντουαρντς, θα είναι ξεκάθαρο: Δεν μπορείτε να κρυφτείτε όπου και να είστε θα σας εξαρθρώσουμε. Με έναν νέο πρόεδρο που θα ηγείται των συμμαχικών δυνάμεων θα εξασφαλίσουμε τη βοήθεια του ΝΑΤΟ για την αποκατάσταση της ασφάλειας στο Ιράκ και θα διασφαλίσουμε ότι οι γείτονες του Ιράκ δεν θα παρεμποδίσουν την εκδημοκρατικοποίηση της χώρας. Θα βοηθήσουμε την οικονομία του Ιράκ επιτρέποντας και σε άλλες χώρες να συμμετάσχουν στην ανοικοδόμηση του. Όταν θα έχει αποκατασταθεί η αξιοπιστία μας, υπογράμμισε ο Τζον Έντουαρντς, θα συνεργαστούμε με άλλα κράτη για την εξουδετέρωση αποθεμάτων επικίνδυνων όπλων και επικίνδυνων υλικών στο κόσμο. Και θα κλείσουμε όλα τα «παράθυρα» της Συνθήκης κατά της Διασποράς των Πυρηνικών Όπλων που επιτρέπουν σε ορισμένα κράτη να διασφαλίζουν τα μέσα για την ανάπτυξη τέτοιων όπλων. Εν ολίγοις, κατέληξε, θα αποκαταστήσουμε το παλιό όραμα της Αμερικής, σαν φάρου της ελευθερίας, της δημοκρατίας και των ανθρωπίνων δικαιωμάτων. Θα διασφαλίσουμε πως αυτός ο φάρος θα μείνει για πάντα αναμμένος. Καταλήγοντας ο Τζον Έντουαρντς ζήτησε απ’ τους συνέδρους να υποστηρίξουν το ψηφοδέλτιο του κόμματος τους στις εκλογές του Νοεμβρίου, για να δημιουργήσουν μια Αμερική ισχυρή στο εσωτερικό και σεβαστή στο εξωτερικό. Ήταν μια ομιλία που ηλέκτρισε όλους όσους την παρακολούθησαν και που οπωσδήποτε εμψύχωσε τους οπαδούς του, εδώ στο συνέδριο του Δημοκρατικού Κόμματος στη Βοστώνη.